**แบบฟอร์มการเขียนแบบถอดประสบการณ์การเรียนรู้
ด้านการเผยแพร่ผลงานวิจัยและงานสร้างสรรค์**

**1. ชื่อ-สกุล ผู้เล่าเรื่อง**  อาจารย์ไพฑูรย์ กอบกาญจนพฤติ คณะบัญชี

**2. ชื่อ-สกุล ผู้บันทึก** ผศ.ดร.วัลลภ บัวชุม คณะบัญชี

**3. บทบาท หน้าที่และความรับผิดชอบของผู้เล่าเรื่อง**

 ปัจจุบัน อาจารย์ไพฑูรย์ กอบกาญจนพฤติ ดำรงตำแหน่งอาจารย์ประจำ คณะบัญชี หน้าที่หลักคือ งานด้านการสอน และการผลิตผลงานวิชาการออกสู่สังคม รวมถึงการเป็นอาจารย์ที่ปรึกษาของนักศึกษาระดับปริญญาตรี คณะบัญชี

**4. เรื่องที่เล่า**

 **แรงบันดาลใจ สร้างงานวิจัยของครูใหม่**

**5. ความเป็นมาของเรื่องที่เล่า**

ปัจจุบันภารกิจหลักของอาจารย์ประจำในมหาวิทยาลัยนอกจากงานด้านการสอนแล้วที่ขาดไม่ได้เลย คืองานด้านการผลิตผลงานวิชาการ ไม่ว่าจะเป็นการผลิตเอกสารประกอบการสอน หนังสือ ตำรา การเขียนบทความทางวิชาการ การนำเสนอผลงานวิจัย รวมไปถึงงานด้านบริการวิชาการ ผลงานทางวิชาการชิ้นแรกที่ผลิตออกมาภายในระยะเวลา 4 เดือนหลังจากการที่ก้าวเข้าการเป็นอาจารย์ประจำในมหาวิทยาลัย ซึ่งความสำเร็จครั้งนี้ของอาจารย์ใหม่อย่างเราเกิดจากแรงบัลดาลใจและเทคนิคต่าง ๆ ที่เราใช้ในสมัยเรียนมาปรับใช้กับการผลิตผลงานวิจัย ซึ่งแรงบันดาลใจและเทคนิคต่าง ๆ เหล่านี้ไม่เคยทำให้เบื่อในการทำวิจัย แต่กลับทำให้รัก หลงใหล และสนุกกับงานวิจัยมากขึ้น

ดังนั้น จึงขอถ่ายถอดประสบการณ์เรียนรู้ด้านการเผยแพร่ผลงานวิจัยและงานสร้างสรรค์ ในเรื่อง “แรงบันดาลใจ สร้างงานวิจัยของครูใหม่” เพื่อให้ผู้ที่เป็นอาจารย์ใหม่ทุกท่านหรือผู้ที่สนใจได้ลองสร้างแรงบันดาลใจก่อนที่จะสร้างผลงานและอาจนำเทคนิคต่าง ๆ ไปประยุกต์และปรับใช้ให้เหมาะสมกับงานของตน

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

 ในมุมมองของอาจารย์ใหม่อย่างอาจารย์ไพฑูรย์นั้น การจะประสบความสำเร็จในการสร้างงานวิจัยต้องเริ่มจากการมีแรงบันดาลใจต่าง ๆ เพื่อเป็นแรงผลักดันในความสำเร็จ รวมทั้งต้องอาศัยเทคนิคต่าง ๆ ในการดำเนินการ ซึ่งแรงบันดาลใจและเทคนิคต่าง ๆ ที่ข้าพเจ้านำมาปรับและประยุกต์ใช้มีดังต่อไปนี้

 **1. แรงบันดาลใจที่ทำให้งานนั้นประสบความสำเร็จ**

**1.1 เดินหน้าแล้วอย่าถอยหลัง** การที่ได้ก้าวเข้ามาเป็นอาจารย์มหาวิทยาลัย ก็เหมือนการเดินสู่เส้นทางวิชาการอย่างเต็มตัว ในแต่ละภาคการศึกษาอาจารย์ไพฑูรย์ได้ตั้งเป้าหมายว่าจะผลิตผลงานวิจัยอย่างน้อยภาคการศึกษาละ 1 เรื่อง และในภาคการศึกษาแรกก็ทำสำเร็จจริง ๆ ในการผลิตผลงานวิจัยและได้นำเสนอในงานประชุมวิชาการระดับชาติ ในขณะที่กำลังทำงานวิจัยเรื่องแรกนั้น สำหรับอาจารย์ใหม่สิ่งแรกที่ต้องเจอคืออุปสรรคและปัญหาต่าง ๆ จึงทำให้เกิดความท้อแท้ในจิตใจแต่ก็ไม่เคยถอย ซึ่งเราจำไว้เสมอว่าความสำเร็จหรือชัยชนะไม่ใช่เรื่องบังเอิญ แต่คือการลงมือทำและไม่ล้มเลิกความตั้งใจ รวมถึงอย่าละสายตาจากเป้าหมาย หลังตัดสินใจทำแล้วต้องสู่สุดพลังเพราะหนทางเดียวที่เราจะไปถึงจุดหมายปลายทางได้คือการเดินไปข้างหน้าอย่างต่อเนื่อง

 **1.2 กำหนดเป้าหมายในชีวิตแล้วไปให้ถึง** เป้าหมายในชีวิตของอาจารย์ไพฑูรย์คือการได้ดำรงตำแหน่งทางวิชาการ ซึ่งได้กำหนดเป้าหมายไว้ว่าภายในปี 2562 จะส่งผลงานเพื่อขอดำรงตำแหน่งผู้ช่วยศาสตราจารย์ และหนึ่งในผลงานนั้นที่สำคัญคือบทความวิจัย ดังนั้นตำแหน่งทางวิชาการจึงเป็นแรงผลักดันให้ผลิตผลงานวิจัยอย่างต่อเนื่อง และจะไปถึงเป้าหมายไม่ได้เลยถ้าขาดการลงมือทำให้มันกลายเป็นความจริงขึ้นมา

 **1.3 เปลี่ยนชีวิตที่น่าเบื่อให้มีความสุข** งานวิจัยบางครั้งก็ทำให้ชีวิตน่าเบื่อถ้าเราไม่รู้จักพักบ้าง แต่ไม่ใช่การพักผ่อนที่มากเกินไปซึ่งอาจก่อให้เกิดการสะสมของการเกียจคร้านให้กับตัวเอง ถ้ามีความน่าเบื่อเกิดขึ้นนั้นแสดงว่าชีวิตเรากำลังส่งสัญญาณเตือนว่าร่างการต้องการความสุขมาเยียวยาอย่างเร่งด่วน ดังนั้นจึงต้องมีการวางแผนเพื่อสร้างความสุขให้ชีวิต เช่น การออกไปทำกิจกรรมนอกบ้าน หรือถ้าไม่อยากออกไปไหนก็ควรจัดห้องใหม่ ทิ้งบรรยากาศแบบเดิม ๆ ออกไปแล้วบรรยากาศใหม่ ๆ จะเข้ามาแทนที่ และการให้รางวัลตัวเอง สิ่งเหล่านี้จะทำให้ความเบื่อหน่ายค่อย ๆ หายไป หากเราลองทำในสิ่งที่ไม่ค่อยได้ทำ ทำอะไรที่ท้าทายตัวเองบ้าง และสุดท้ายชีวิตของเราจะดีขึ้นเพราะความสุขที่ได้ทำบางสิ่งบางอย่างที่แตกต่างไปจากเดิม

 **1.4 เดินหน้า...เพื่ออนาคต** อนาคตไม่ได้ถูกกำหนดด้วยมือของใคร เราเท่านั้นที่กำหนดอนาคตตัวเองได้ด้วยหนึ่งใจ หนึ่งสมอง และสองมือ เปรียบดังการทำงานวิจัยที่ต้องใช้ **“**สมองที่คิด มือที่ทำ ใจที่สู้**”** เมื่อทั้งสมอง จิตใจ และมือของเราทำงานร่วมกันแล้วสิ่งที่เกิดขึ้นคือ “ความสามารถ” ที่จะเอาชนะต่ออุปสรรคต่าง ๆ ได้ เมื่อความสามารถเกิดขึ้นผลงานวิจัยของเราก็จะบังเกิดตาม ดังนั้น อนาคตที่เราวาดฝันไว้การเป็นอาจารย์ที่มีคุณภาพ การดำรงตำแหน่งทางวิชาการก็อยู่ไม่ไกล

 **1.5 ทำให้ดีที่สุด** เมื่อทำอะไรก็ตามต้องทำให้ดีที่สุดเสมอ งานวิจัยก็เช่นกันต้องทุ่มเทและทำให้ดีที่สุดเพราะงานวิจัยที่เราได้ทำในวันนี้ก็คือประสบการณ์ที่เราจะได้ในวันพรุ่งนี้ ซึ่งประสบการณ์ในการทำวิจัยสามารถนำไปสู่งานวิจัยในเรื่องใหม่ ๆ และสามารถนำไปต่อยอดงานวิจัยเดิม ๆ ได้

 **1.6 ต้องลงมือทำ อย่าผัดผ่อน** เมื่อตัดสินใจทำงานวิจัยแล้ว และงานวิจัยนั้นได้ผ่านการคิดและวางแผนมาอย่างรอบครอบแล้ว จงเริ่มทำทันทีอย่าผัดผ่อน ถ้าไม่เริ่มทำในวันนี้วันพรุ่งนี้ก็จะไม่ประสบความสำเร็จ ดังนั้นเราจึงลบคำว่า “วันพรุ่งนี้ค่อยทำ” ออกไป

 **1.7 เวลาเหนื่อย...อย่าท้อ คิดถึงเป้าหมายไว้เสมอ** ในเวลาที่เหนื่อยจากการทำงานอย่าง “วิจัย” จนท้อแท้ใจ หมดกำลังใจและหมดแรงที่จะสู้ สิ่งหนึ่งที่จะทำให้ผ่านช่วงเวลาที่เหนื่อย ท้อแท้ หมดแรง และหมดกำลังใจ นั้นคือการคิดถึง “เป้าหมาย” เอาไว้มาก ๆ ฉะนั้นจะบอกตนเองว่า “อย่าท้อ จงสู้ต่อ” ถ้าหมดกำลังใจก็สร้างขึ้นมาใหม่ และเดินต่อไปบนเส้นทางที่มุ่งสู่จุดหมายต่อไป

 **1.8 แล้วเราจะเติบโต** แม้งานวิจัยจะเต็มไปด้วยคำถามให้เราหาคำตอบอย่างยากลำบากเพียงใด แต่ให้เชื่อว่าทุกครั้งที่เราหาคำตอบและผ่านมาได้นั้นคือนาทีแห่งการเติบโต เมื่อใช้ปัญญาในการหาคำตอบและผ่านมาได้ ขุนเขาขนาดใหญ่ก็พร้อมจะอุ้มชูให้เราได้ยืนอยู่บนปลายยอดสูงสุด

 **1.9 หาความสุขจากสิ่งรอบตัว** ในหลายๆครั้งที่เราเครียดขณะทำวิจัย แต่ทุกครั้งที่เครียดเราควรหาความสุขเล็ก ๆ น้อย ๆ จากสิ่งรอบข้าง เช่น การมองหาข้อดีของคนอื่นที่อยู่รอบตัวให้ได้เยอะที่สุด การหยิบรูปถ่ายเก่า ๆ ขึ้นมาดูแล้วก็นั่งหัวเราะ ห้า ๆ หรือการท่องเว็บหาหนังสือดีดีที่น่าสนใจ ซึ่งความสุขของเรานั้นไม่ต้องออกไปตามหาไกล แค่มองสิ่งที่อยู่ใกล้ ๆ ด้วยสายตาอันชื่นชมและยินดี เพียงเท่านี้ก็มีความสุขชื่นบานใจแล้วเราจะมีแรงทำวิจัยต่อไป

 **2. เทคนิคที่ใช้ในการทำวิจัยให้ประสบความสำเร็จ**

 **2.1 เลือกหัวข้อที่ถนัด** การเริ่มต้นของการทำวิจัย หลายคนมีคำถามในใจเสมอว่าควรทำเรื่องอะไรดี หาหัวข้ออะไรดี ซึ่งสิ่งเหล่านี้เป็นปัญหาของผู้เริ่มต้นทำวิจัย ดังนั้น สิ่งแรกที่เราควรทำนั้นคือการมองหาหัวข้อที่เราถนัดหรือหัวข้อที่เราเคยทำมาต่อยอด เช่น ตอนสมัยที่ทำวิจัยจบปริญญาโทได้ทำวิจัยด้านตลาดทุน เราก็ควรทำวิจัยด้านตลาดทุนก่อน ซึ่งการทำวิจัยในเรื่องที่เราถนัดหรือเรื่องที่เราเคยทำจะทำให้เราไม่เครียดจนเกินไปและมีอุปสรรคน้อยสามารถเข้าใจเรื่องที่เราทำได้มากกว่าเรื่องที่เราไม่เคยทำ และเมื่อเราทำวิจัยในหัวข้อที่เราถนัดจนมีประสบการณ์แล้วเราก็จะมีพื้นฐานของการวิจัยไปต่อยอดในหัวข้ออื่น ๆ ได้

**2.2 ทักษะการอ่าน** งานวิจัยทุกเรื่องต้องมีการทบทวนวรรณกรรม นั้นก็คือการอ่านงานวิจัยในอดีตที่เกี่ยวข้องกับงานวิจัยของเราเอง การอ่านงานวิจัยในอดีตเราไม่ได้อ่านกันแค่เรื่องหรือสองเรื่องแต่เราอ่านเป็นสิบ ๆ เรื่อง ดังนั้น ทักษะการอ่านเราจึงต้องมี เนื่องจากเราทุกคนมีข้อจำกัดด้านเวลา เราไม่ควรอ่านตั้งแต่ต้นจนจบ เราควรเปิดอ่านในหัวข้อใหญ่ ๆ ก่อนว่าหัวข้อไหนเรารู้แล้ว หัวข้อไหนเรายังไม่รู้ เมื่อเราอ่านหัวข้อใหญ่ ๆ โดยไม่ได้อ่านข้อมูลลงลึกแล้วมักจะเกิดคำถามขึ้นในใจทำให้เราอยากรู้ข้อมูลเพิ่มขึ้น คำถามที่เกิดขึ้นนี้จะเป็นแรงผลักดันให้เรากระตือรือร้นในการหาคำตอบต่อไป

 **2.3** **ไมนด์แมป...แผนที่ความคิด** หลังจากการทบทวนวรรณกรรมแล้วเราควรจัดทำไมนด์แมป ซึ่งการเขียนไมนด์แมปนั้น คือการเอาความรู้จากการอ่านของเรามาสรุปรวมเป็นหมวดหมู่ เพิ่มการใช้สีและใช้รูปภาพมาประกอบ ช่วยให้เรามองเห็นภาพรวมได้ชัดเจน ซึ่งไมนด์แมปนี้เป็นเครื่องมือที่ช่วยให้เราทำงานวิจัยอย่างเป็นระบบ

 **2.4 ผูกมิตรกับหนังสือและงานวิจัย** หนังสือและงานวิจัยคือมิตรไม่ใช่ศัตรู เจอกันบ่อย ๆ อ่านบ่อย ๆ ยิ่งสนิทกันเร็ว พาไปไหนมาไหนได้ยิ่งดี เนื่องจากงานวิจัยเป็นเรื่องที่ละเอียดอ่อนเป็นเรื่องที่ต้องอ่านบ่อย ๆ เมื่อเราอ่านงานวิจัยบ่อย ๆ เราก็จะมี IDEA ในการทำวิจัยมากยิ่งขึ้น

 **2.5 สถานที่คิดงาน** สถานที่ในการทำงานวิจัยนั้นสำคัญ เราควรจัดสถานที่ให้เรารู้สึกสบายใจไม่มีอะไรมาวางเกะกะ ควรจัดโต๊ะทำงานให้เป็นระเบียบเรียบร้อย จัดห้องให้ดูสะอาดหน้าอยู่หรือในบางเวลาอาจเปลี่ยนสถานที่ในการทำวิจัย เช่น ห้องสมุดในมหาวิทยาลัย ร้านกาแฟ สถานที่ที่แปลกใหม่นี้จะทำให้เรามีเพลิดเพลินในทำงานวิจัย

 อุปสรรคในการทำวิจัยนั้นคือเวลา ถ้าเรามีเวลาน้อยเราก็จะทำงานวิจัยได้น้อยลง อ่านงานวิจัยได้น้อยลง เนื่องจากงานวิจัยต้องมีการอ่านเพื่อทบทวนวรรณกรรมเพื่อหา IDEA ต่าง ๆ มาสนับสนุนในงานวิจัย ดังนั้นการจัดการด้านเวลาเป็นส่วนสำคัญอย่างยิ่ง เราควรแบ่งเวลาในแต่ละวันในการทำวิจัยอย่างน้อยวันละ 1 – 2 ชั่วโมงต่อวัน และขอให้เรานั้นมีระเบียบวินัยในตนเองแค่นี้เราก็จะประสบความสำเร็จในการผลิตผลงานวิจัย

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

การทำวิจัยนั้นผู้วิจัยต้องมีแรงผลักดันที่จะช่วยให้งานวิจัยนั้นทำให้สำเร็จ โดยการหาแรงบันดาลใจและเทคนิคต่าง ๆ มาผลักดัน เพื่อสร้างสรรค์ผลงานออกมา ซึ่งแรงบันดาลใจและเทคนิคต่าง ๆ เป็นส่วนสำคัญที่ช่วยสนับสนุนให้เกิดการตั้งเป้าหมาย และยังเป็นส่วนสำคัญที่ช่วยขับเคลื่อนชีวิตไปยังจุดหมายที่ต้องการได้อย่างรวดเร็วขึ้น ซึ่งแรงบันดาลใจบางครั้งก็ทำหน้าที่เหมือนกำลังใจที่ช่วยให้เราหายเหนื่อยทำให้เราสู้ต่อไปจนกว่าจะทำสำเร็จ ดังนั้น การทำงานโดยเฉพาะงานวิจัย ผู้วิจัยทุกคนควรมีแรงบันดาลใจมาและเทคนิคต่าง ๆ เป็นตัวผลักดันให้งานสำเร็จ ซึ่งแรงบันดาลใจนี้เป็นสารตั้งต้นแห่งความสำเร็จของทุกงานที่ได้ทำ